ব্যাপক উৎসাহ-উদ্দীপনাৰ মাজত মণ্ডপ আৰু অস্থায়ী নামঘৰৰ লাই খুঁটা স্থাপনেৰে আনুষ্ঠানিক শুভাৰম্ভ হৈছে শিৱসাগৰৰ জয়সাগৰ সাংস্কৃতিক কেন্দ্ৰৰ উদ্যোগত উদযাপিত হ'ব লগীয়া ৰাস উৎসৱৰ।
শতাধিক ভকত-ভকতনীৰ উপস্থিতিত খোল-তাল, উৰুলি আৰু হৰিধ্বনিৰে মুখৰিত পৰিৱেশত জয়সাগৰৰ পৰাগধৰ চলিহা ষ্টেডিয়ামত সোমবাৰে লাই খুঁটা স্থাপন কৰে গড়গাওঁ মহাবিদ্যালয়ৰ প্ৰাক্তন অধ্যাপক বেণু গগৈ আৰু ৰংপুৰ গাওঁ পঞ্চায়তৰ প্ৰাক্তন সভাপতি ভুৱন চন্দ্ৰ দত্তই।
কেন্দ্ৰটোৰ উদ্যোগত বৃহত্তৰ জয়সাগৰ অঞ্চলৰ প্ৰায় ২১ খন গাঁৱৰ ৰাইজৰ সহযোগত ২২, ২৩ আৰু ২৪ নৱেম্বৰত এই ৰাস উৎসৱ অনুষ্ঠিত হ'ব।
বন্তি প্ৰজ্বলন আৰু সমূহীয়া প্ৰাৰ্থনাৰে অনুষ্ঠানটো আৰম্ভ কৰে ধৰ্মপ্ৰাণ ব্যক্তি প্ৰফুল্ল বৈশ্যই। উদযাপন সমিতিৰ সাধাৰণ সম্পাদক তাৰা নাথ শৰ্মা আৰু বিষয়ববীয়া প্ৰকাশ নাথে আঁত ধৰা অনুষ্ঠানত শিক্ষাবিদ বেণু গগৈয়ে ৰাসলীলাৰ তাৎপৰ্য্য আৰু আধ্যাত্মিকতাৰ ওপৰত বক্তব্য দাঙি ধৰে।
লগতে শিৱসাগৰ ছোৱালী মহাবিদ্যালয়ৰ প্ৰাক্তন অধ্যক্ষ তথা জয়সাগৰ সাংস্কৃতিক কেন্দ্ৰৰ সভাপতি ড০ হেমন্ত কুমাৰ ফুকন আৰু কাৰ্য্যকৰী সভাপতি সুশীল চন্দ্ৰ বৰুৱাই ৰাইজক উদ্দেশ্যি ৰাসলীলাৰ সন্দৰ্ভত বক্তব্য প্ৰদান কৰে।
ৰাস মহোৎসৱ সফলতাৰে অনুষ্ঠিত কৰাৰ বাবে উদযাপন সমিতিয়ে সকলো ভকত-ভকতনী তথা ধৰ্মপ্ৰাণ ৰাইজৰ সহায়-সহযোগিতা কামনা কৰিছে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
